《消寒四集饮洛翘处分得一字》
清代·许传霈

高山多积雪，登高望奇特。正欲结伴游，先作消寒集。

寒消第四筵，竞入芝兰室。炉爇柏叶香，扑鼻酒香挹。

豪客置席间，奇语出奇笔。笔落乱云烟，语射中虮虱。

时阑兴未阑，青钱选一一。主人策酒兵，恍如铜柱立。

抑如沽春酿，杖头先生得。东家拓菜园，菜叶尽肥茁。

醉后踏寒畦，蓠外人如鲫。共得咬菜根，无使有此色。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。